Diari Oficial de la Generalitat Valenciana


Sumari del DOGV 6983, del 12-03-2013 (2013/2485)

ACORD de 30 de gener de 2013, de la Comissió Bilateral de Cooperació Administració General de l'Estat-Generalitat en relació amb la Llei 1/2012, de 10 de maig, de Mesures Urgents d'Impuls a la Implantació d'Actuacions Territorials Estratègiques de la Generalitat.
-----------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6983

Data del DOGV
:   12-03-2013

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2013/2485


Data del document
:   30-01-2013

Organisme emissor
:   Comissio Bilateral de Cooperacio Administració General de L'Estat - Generalitat

Tipus de document
:   Acord

Anàlisi jurídica

ACORD de 30 de gener de 2013, de la Comissió Bilateral de Cooperació Administració General de l'Estat-Generalitat en relació amb la Llei 1/2012, de 10 de maig, de Mesures Urgents d'Impuls a la Implantació d'Actuacions Territorials Estratègiques de la Generalitat. [2013/2485]  
La Comissió Bilateral de Cooperació Administració General de l'Estat-Generalitat, en la reunió realitzada el dia 30 de gener de 2013, ha adoptat l'acord següent:  
1. De conformitat amb les negociacions prèvies mantingudes pel grup de treball constituït en compliment del que preveu l'Acord de la Comissió Bilateral de Cooperació Administració General de l'Estat-Generalitat, de 24 de juliol de 2012, per a l'estudi i la proposta de solució de discrepàncies manifestades en relació amb els articles 4.2; 6 i 7 (deu i dotze) de la Llei 1/2012, de 10 de maig, de Mesures Urgents d'Impuls a la Implantació d'Actuacions Territorials Estratègiques, ambdós parts consideren resoltes les discrepàncies, i això quant als compromisos següents assumits respecte dels preceptes de la mencionada llei:   
  
a) En relació amb les discrepàncies manifestades sobre l'article 4.2 de la Llei 1/2012, de 10 de maig, de Mesures Urgents d'Impuls a la Implantació d'Actuacions Territorials, ambdós parts coincidixen a interpretar el contingut d'acord amb el que s'ha establit en l'article 6 del Reial Decret Legislatiu 2/2008 pel qual s'aprova el Text Refós de la Llei del Sòl, de la manera següent:  
- El promotor al qual es referix l'article 4 de la Llei 1/2012 no és l'agent urbanitzador regulat en la Llei Urbanística Valenciana, sinó el promotor d'una actuació productiva o empresària que constituïx l'objecte de l'actuació territorial estratègica.   
- Quan l'execució de l'activitat d'execució de la urbanització prèvia que necessitara l'actuació territorial estratègica, es realitzara per un particular, este ha de ser seleccionat per mitjà d'un procediment amb publicitat i concurrència i criteris d'adjudicació que salvaguarden una adequada participació de la comunitat en les plusvàlues derivades de les actuacions urbanístiques, en els termes que assenyalen els acords del Consell de la Generalitat a què es referixen els articles 3 i 4.   
  
b) En relació amb les discrepàncies manifestades sobre l'article 6, pel qual s'afig un nou apartat 4 a l'article 42 de la Llei 8/2004, de 20 d'octubre, de l'Habitatge de la Comunitat Valenciana, la comunitat autònoma es compromet a promoure la modificació del precepte a fi que el seu contingut siga compatible amb la regulació estatal, amb la redacció següent:  
«Sense perjuí de l'obligació de destinar els béns i recursos que integren els patrimonis públics de sòl de conformitat amb el que establix l'últim paràgraf de l'article 16.1.b del Text Refós 2/2008, de la Llei del Sòl estatal, a la construcció d'habitatges sotmesos a algun règim de protecció pública, podran dedicar-se, a més de les finalitats previstes en la legislació urbanística, i amb independència dels requisits exigits per aquella, a inversions en urbanització, espais públics i a rehabilitació urbana, en els àmbits referits en el paràgraf anterior, d'acord, en este últim cas, amb la normativa autonòmica aplicable.  
  
Igualment, podran aplicar-se a l'adquisició de sòl per al desenrotllament d'equipaments, infraestructures i altres finalitats en desplegament del planejament urbanístic i territorial».  
A més, ambdós parts coincidixen que, fins que no es produïsca la mencionada modificació, el que establix l'assenyalat article haurà d'interpretar-se, en tot cas, en el sentit següent:   
- L'expressió «Sense perjuí de [?] el 16.1.b del Text Refós 2/2008, de la Llei de Sòl estatal», significa que la regulació de l'article no contravé este article, ni per tant pot ser incompatible amb allò que s'ha regulat en este.  
- L'article 6 no altera el règim estatal referit al rescat de les plusvàlues urbanístiques, ni establix cap limitació al dit rescat per tipus d'usos urbanístics o altres causes, sinó que es referix al destí dels del patrimoni públic de sòl.  
- L'article 6 s'interpreta a la llum de l'article 39 del Text Refós de la Llei del Sòl, en el sentit que en la referència a les finalitats «previstes en la legislació urbanística», s'inclou esta disposició. D'acord amb això, s'haurà d'entendre que els béns i els recursos que integren el patrimoni públic de sòl podran destinar-se als fins propis d'este patrimoni: construcció d'habitatges subjectes a algun règim de protecció pública i usos d'interés social que seran urbanístics o de protecció o millora d'espais naturals o dels béns immobles del patrimoni cultural.  
  
En relació amb l'article 7. Deu, per mitjà del qual es modifica l'article 259 de la Llei 16/2005, de 30 de desembre, Urbanística Valenciana, la comunitat autònoma es compromet a promoure la modificació del precepte, a fi que el seu contingut quede redactat com seguix:  
«Els béns que integren els patrimonis públics del sòl, així com els ingressos obtinguts per mitjà de l'alienació, permuta o cessió de terrenys i la substitució de l'aprofitament corresponent a l'administració pel seu equivalent econòmic, podran destinar-se a la construcció d'habitatges sotmesos a algun règim de protecció pública o a altres actuacions d'interés social, de conformitat amb el que establix el primer paràgraf de l'article 39 del Text Refós 2/2008, de la Llei del Sòl estatal».  
  
A més, ambdós parts coincidixen que, fins que no es produïsca la mencionada modificació, el que disposa l'assenyalat article haurà d'interpretar-se, en tot cas, en el sentit següent:   
- En l'apartat 1 de l'article 259 de la Llei 16/2005, l'expressió «Sense perjuí de [?] el 16.1.b del Text Refós 2/2008 de la Llei de Sòl estatal article 16.2» significa que la regulació de l'article no contravé el mencionat article, ni per tant pot ser incompatible amb allò que s'ha regulat en este.  
- L'article 7, apartat primer, no altera el règim estatal referit al rescat de plusvàlues urbanístiques, ni establix cap limitació al mencionat rescat per tipus d'usos urbanístics o altres causes, sinó que es referix a la destinació dels béns del patrimoni públic de sòl.  
- L'article 7, apartat primer, s'interpreta a la llum de l'article 39 del Text Refós de la Llei del Sòl, en la mesura que la referència a «altres actuacions d'interés social», s'inclou a esta disposició. D'acord amb això, s'haurà d'entendre que els béns i recursos que integren el patrimoni públic de sòl podran destinar-se als fins propis d'este patrimoni: construcció d'habitatges subjectes a algun règim de protecció pública i usos d'interés social que seran urbanístics o de protecció o millora d'espais naturals o dels béns immobles del patrimoni cultural.  
  
- Respecte de la lletra f de l'apartat 2 de l'article 259 que es referix a la «Creació i la promoció de sòl per a executar actuacions d'interés estratègic que tinguen com a objecte noves activitats econòmiques o l'ampliació d'altres existents» s'haurà d'entendre que estes actuacions hauran de ser en tot cas actuacions d'iniciativa pública.  
c) En relació amb l'article 7. Dotze, per mitjà del qual es modifica la lletra d de l'article 264 Llei 16/2005, de 30 de desembre, Urbanística Valenciana, per a permetre la cessió gratuïta dels béns pertanyents als patrimonis públics de sòl «a organismes públics, societats, entitats o empreses de capital íntegrament públic, o a altres administracions públiques», perquè el destí de la referida cessió puga ser algun dels fins «de les actuacions d'interés social arreplegats en esta llei», ambdós parts coincidixen a interpretar que estes actuacions, seran, a més d'iniciativa pública.   
2. En raó a l'acord aconseguit, ambdós parts coincidixen a considerar resoltes les discrepàncies manifestades en relació amb les disposicions previstes en este acord i conclosa la controvèrsia plantejada.   
  
3. Comunicar este acord al Tribunal Constitucional als efectes previstos en l'article 33.2 de la Llei Orgànica 2/1979, de 3 d'octubre, del Tribunal Constitucional, així com inserir este acord en el Boletín Oficial del Estado i en el Diari Oficial de la Comunitat Valenciana.  
  
Madrid, 30 de gener de 2013  
  
El Ministre d'Hisenda i Administracions Públiques,  
CRISTÓBAL MONTORO ROMERO  
   
El conseller de Presidència i   
Agricultura, Pesca, Alimentació i Aigua,  
JOSÉ CÍSCAR BOLUFER